Diana Morant: `No és moment de celebrar el Nadal en Gandia ´
21 desembre 2020

## Diana Morant: \`No és moment de celebrar el Nadal en Gandia ´21 desembre 2020Última actualització: 14 juliol 2025

![](../gestion/img/1f14aa9ad0c6d4c6cbf9cbf26fa19cfdc67c0438ccf830ab98c1b2a7e62c7bf7.jpg)  
  

_‘No ens podem permetre celebrar Nadal a Gandia’_. Així de contundent ha sigut **l’alcaldessa de Gandia, Diana Morant**, en una declaració institucional realitzada després de la Junta de Govern Local celebrada hui 21 de desembre: _‘No és moment de vacances, ni d’analitzar la norma per veure com trampejar-la. Les persones tenim una capacitat individual de presa de decisions; hem patit una pèrdua inassumible de persones majors, el personal sanitari està jugant-se la vida. Si no ho fem per nosaltres, fem-ho pels que estan cuidant-nos’._

L’alcaldessa ha fet una crida a la responsabilitat personal els propers 15 dies, per tal de no agreujar una situació sanitària que ja està molt tensionada: _‘Tenim un contacte molt estret amb Salut Pública i ens comuniquen que ens trobem en una situació gravíssima, no la podem agreujar més. Alguns dies hi ha més de cent positius en COVID-19, que és una barbaritat i la mitjana d’edat de les persones a l’UCI està canviant, és de 45 anys; no és una cosa que estiga passant a altres, ens pot passar a qualsevol’._

Finalment, Morant ha insistit que la corretja de transmissió de la Covid som les persones i, per tant, la única manera de fer front al virus és el nostre comportament _“i necessitem que cadascú de nosaltres es cuide perquè cuidem de la nostra població”._

En aquest sentit, també el **vicealcalde, Josep Alandete**, ha demanat a la ciutadania _“un darrer sacrifici per poder celebrar el Nadal de 2021 amb totes i tots a la taula; com més estiguem a casa millor, enguany no podrem seguir les tradicions”._  

Per la seua banda, **José Manuel Prieto, co-portaveu del govern municipal**, ha insistit en que el missatge de l’Ajuntament és ‘Parem’. Per açò es prorroga durant 15 dies la suspensió o ajornament de les activitats públiques organitzades pel consistori i les de les associacions que necessiten autorització municipal o utilitzen espais públics. A més, s’introdueix una nova mesura: se suspèn tota activitat als poliesportius municipals, excepte la de les federacions esportives.

Prieto ha demanat que es trobe l’afecte i calor que es necessita en aquests temps tan durs en el nucli de convivència: _‘No podrem veure als nostres iaios i iaies; amb imaginació intentarem que els més menuts visquen la il·lusió de les festes, amb iniciatives com la relació telemàtica amb els Reis d’Orient. Des de l’Ajuntament volem donar exemple i ser coherents amb el que demanem a la ciutadania. La millor norma hui per hui, en aquesta situació gravíssima, és l’auto-confinament’._

[Twittear](https://twitter.com/share)